Det er to uger siden, at Rådet for Socialt Udsatte fik besked på at flytte til Rønne. Men det saglige formål bag udflytningen kan medarbejderne i det lille 5-mands sekretariat i København stadig ikke få øje på.

Politiken har besøgt rådet, hvor politisk konsulent Kirsten Munk husker tilbage på 1. oktober. Den dag, da regeringstoppen fremlagde sin store flytteplan for statslige arbejdspladser:

»Vi jokede lidt med det om morgenen. Det gør man kun, når man ikke tror, at man på nogen måder bliver en del af det. For dels er vi kun 5 medarbejdere, dels er vores arbejde meget bundet til København. Så vi havde slet ikke forudset, at der kunne være base for at flytte os«.